पिछले कुछ समय से सोशल मीडिया को लेकर पूरा देश और समाज दुविधा में है। यह तय करना मुश्किल हो रहा है कि इसका किस रूप में इस्तेमाल किया जाए, इसे किस तरह नियंत्रित किया जाए। दरअसल, भारत जैसे देश में इसके एकदम दो छोर हैं। एक तरफ असामाजिक तत्वों द्वारा इसके जबर्दस्त दुरुपयोग की आशंका है। हमने देखा कि किस तरह हाल में कुछ वॉट्सऐप मेसेज कई लोगों की मौत का कारण बन गए। पहले गोरक्षा फिर बच्चा चोरी के नाम पर अनेक निर्दोष लोगों की हत्या हुई। लेकिन दूसरी ओर यह भी आशंका है कि इसके नियंत्रण के लिए बनाई जाने वाली कोई व्यवस्था कहीं सरकारी पक्ष के हित में न काम करने लग जाए। राजनीतिक तबके द्वारा अपने सियासी स्वार्थ के लिए इसके इस्तेमाल के उदाहरण भी हमारे सामने मौजूद हैं।